FI Euroopan unionin virallinen lehti C 335/4

Tiivistelmä komission päätöksestä,

annettu 27 päivänä kesäkuuta 2012,

SEUT-sopimuksen 101 artiklan (1) mukaisesta menettelystä

(Asia COMP/39.611 – Vesihuoltotuotteet)

(tiedoksiannettu numerolla C(2012) 4313)

(Ainoastaan englanninkielinen teksti on todistusvoimainen)

2012/C 335/04

Komissio antoi 27 päivänä kesäkuuta 2012 SEUT-sopimuksen 101 artiklan mukaista menettelyä koskevan päätöksen. Komissio julkaisee osapuolten nimet ja päätöksen olennaisen sisällön sekä mahdollisesti määrättävät seuraamukset neuvoston asetuksen (EY) N:o 1/2003 (2) 30 artiklan säännösten mukaisesti. Se ottaa huomioon yritysten oikeutetut edut sen suhteen, ettei niiden liikesalaisuuksia paljasteta.

1. JOHDANTO

(1) Tämä päätös koskee SEUT-sopimuksen 101 artiklan yhtenäistä ja jatkuvaa rikkomista vesihuoltotuotteiden tuotannon ja myynnin alalla. Vesihuoltotuotteita ovat paineistusjärjestelmät ja laadunvarmistustuotteet. Paineistusjärjestelmiin sisältyvät paineen ylläpitojärjestelmät, paisunta-astiat ja vedenlisäysjärjestelmät. Laadunvarmistustuotteisiin sisältyvät kaasunpoistojärjestelmät, ilmanpoistajat, erottimet ja turvaventtiilit. Päätös on osoitettu seuraaville yrityksille: i) Flamco (3), ii) Reflex (4) ja iii) Pneumatex (5).

2. ASIAN KUVAUS

2.1 Menettely

(2) Pneumatexin haettua vapautusta sakoista komissio teki joulukuussa 2008 ja huhtikuussa 2009 yllätystarkastuksia Flamcon, Reflexin ja Pneumatexin toimitiloissa ja lähetti sen jälkeen useita tietopyyntöjä.

(3) Komissio aloitti asiaa koskevan menettelyn 27 päivänä tammikuuta 2011. Sovintoon tähtääviä keskusteluja käytiin 16 päivästä helmikuuta 201120 päivään maaliskuuta 2012. Kartellin jäsenet jättivät komissiolle myöhemmin virallisen pyynnön aloittaa asetuksen (EY) N:o 773/2004 10 a artiklan 2 kohdan mukainen sovintomenettely. Komissio antoi 25 päivänä huhtikuuta 2012 väitetiedoksiannon, ja kaikki osapuolet vahvistivat, että sen sisältö vastasi niiden tekemiä ehdotuksia ja että ne olivat edelleen sitoutuneet sovintomenettelyyn. Kilpailunrajoituksia ja määräävää markkina-asemaa käsittelevä neuvoa-antava komitea antoi asiasta myönteisen lausunnon 25 päivänä kesäkuuta 2012, ja komissio antoi asiasta päätöksen 27 päivänä kesäkuuta 2012.

2.2 Päätöksen osoitus ja rikkomisen kesto

(4) Seuraavat yritykset rikkoivat SEUT-sopimuksen 101 artiklaa osallistumalla jäljempänä mainittujen ajanjaksojen aikana kilpailunvastaiseen toimintaan vesihuoltotuotteiden tuotannon ja myynnin alalla: a) Flamco ja Pneumatex 21 päivästä kesäkuuta 200615 päivään toukokuuta 2008; b) Reflex 21 päivästä kesäkuuta 200613 päivään toukokuuta 2008.

2.3 Yhteenveto rikkomisesta

(5) Flamco, Pneumatex ja Reflex osallistuivat kartelliin, jonka yleisenä tavoitteena oli koordinoida hinnat vesihuoltotuotteiden alalla Saksassa. Syksyllä 2006 Reflex ja Pneumatex pyrkivät myös koordinoimaan hintoja joissakin muissa jäsenvaltioissa. Flamco oli mukana yhteydenpidossa ainoastaan siltä osin kuin oli kyse vesihuoltotuotteiden Saksan markkinoista.

(6) Yritykset ilmoittivat toisilleen kahdenvälisten kontaktien kautta suunniteltujen hinnankorotusten määrän ja ajankohdan ja vaihtoivat tietoja senhetkisistä hinnoista, bruttohinnastot mukaan lukien, ja muita kaupallisesti arkaluonteisia tietoja lopullisena tavoitteenaan koordinoida vesihuoltotuotteiden hinnat. Yritykset toimittivat toisilleen ja/tai saivat toisiltaan tietoja hinnoittelusuunnitelmistaan, ja niiden oletetaan ottaneen nämä tiedot huomioon määrittäessään omaa toimintaansa markkinoilla.

(7) Rikkominen kattoi kaikkien rikkomiseen osallistuneiden kolmen yrityksen osalta maantieteellisesti Saksan alueen koko rikkomisen ajan. Lisäksi Reflex ja Pneumatex vaihtoivat syksyllä 2006 tietoja hinnankorotuksista eräissä muissa jäsenvaltioissa. Myös tässä oli kyse hintojen koordinoinnista. Kyseiset jäsenvaltiot olivat Ranska, Belgia, Espanja, Portugali, Luxemburg, Italia, Suomi, Ruotsi, Unkari, Yhdistynyt kuningaskunta, Kreikka, Alankomaat ja Tanska.

(8) Kartellin toiminta alkoi 21 päivänä kesäkuuta 2006 ja päättyi 15 päivänä toukokuuta 2008 (13 päivänä toukokuuta 2008 Reflexin osalta). Yhteydenpidon tiheys vaihteli kartellin koko olemassaolon aikana. Yhteydenpito oli vähäisempää joulukuun 2006 puolivälistä huhtikuun 2008 puoliväliin. Sen vuoksi katsotaan, että tämän ajanjakson aikana kartellin toiminta oli vähäistä.

2.4 Korjaustoimenpiteet

(9) Päätöksessä sovelletaan sakkoja koskevia suuntaviivoja vuodelta 2006 (6). Päätöksessä määrätään sakkoja kaikille muille edellä 4 kohdassa mainittuihin yrityksiin kuuluville yhtiöille paitsi Pneumatexille.

2.4.1 Sakon perusmäärä

(10) Sakon perusmääräksi vahvistetaan 15 prosenttia yritysten vesihuoltotuotteiden myynnistä edellä 7 kohdassa mainitulla maantieteellisellä alueella.

(11) Sakon perusmäärä kerrotaan niiden vuosien määrällä, joina yritys on osallistunut rikkomiseen, jotta osallistumisen kesto voitaisiin ottaa huomioon yrityskohtaisesti.

(12) Kuten edellä on esitetty, kartellin toiminta oli vähäistä tietyn ajanjakson aikana, mikä olisi otettava huomioon laskettaessa sakkoja. Reflexin, Flamcon ja Pneumatexin tapauksessa olisi otettava huomioon kuuden kuukauden pituinen ajanjakso.

2.4.2 Perusmäärään tehtävät mukautukset

2.4.2.1 Raskauttavat ja lieventävät seikat

(13) Asiaan ei liity raskauttavia eikä lieventäviä seikkoja.

2.4.2.2 Perusmäärän korottaminen estävän vaikutuksen aikaansaamiseksi

(14) Tässä tapauksessa ei ole tarpeen korottaa sakkoa riittävän estävän vaikutuksen aikaansaamiseksi.

2.4.3 Liikevaihdon 10 prosentin ylärajan soveltaminen

(15) Tässä nimenomaisessa tapauksessa mukautetut perusmäärät eivät ylitä 10:tä prosenttia yritysten liikevaihdosta vuonna 2011.

2.4.4 Sakkojen määräämättä jättämisestä tai lieventämisestä vuonna 2006 annetun tiedonannon soveltaminen

(16) Pneumatexille ei määrätä sakkoa.

2.4.5 Sovintomenettelyä koskevan tiedonannon soveltaminen

(17) Sovintomenettelyä koskevan tiedonannon soveltamisen johdosta Flamcon ja Reflexin sakkoja lievennetään 10 prosenttia.

3. PÄÄTÖKSESSÄ MÄÄRÄTYT SAKOT

(18) Päätöksessä käsitellystä yhtenäisestä ja jatkuvasta rikkomisesta määrätään seuraavat sakot: a) Reflex Winkelmann GmbH & Co. KG ja Winkelmann Group GmbH & Co. KG yhteisvastuullisesti: 9 791 000 EUR; b) TA Hydronics Switzerland AG: 0 EUR; c) Flamco GmbH, Flamco Holding B.V., voestalpine Polynorm B.V. ja voestalpine AG yhteisvastuullisesti: 3 870 000 EUR.

(1) Joulukuun 1 päivänä 2009 EY:n perustamissopimuksen 81 artiklasta on tullut Euroopan unionin toiminnasta tehdyn sopimuksen, jäljempänä ’SEUT-sopimus’, 101 artikla ja perustamissopimuksen 82 artiklasta SEUT-sopimuksen 102 artikla. Kyseiset kaksi määräyskokonaisuutta ovat asiasisällöltään samanlaiset. Viittauksia SEUT-sopimuksen 101 ja 102 artiklaan on tässä päätöksessä pidettävä soveltuvin osin viittauksina perustamissopimuksen 81 ja 82 artiklaan.

(2) EYVL L 1, 4.1.2003, s. 1.

(3) Kyse on yrityksistä Flamco GmbH (aiemmin Flamco Wemefa GmbH), Flamco Holding B.V., voestalpine Polynorm B.V. (aiemmin voestalpine Polynorm N.V.) ja voestalpine AG.

(4) Kyse on yrityksistä Reflex Winkelmann GmbH & Co. KG ja Winkelmann Group GmbH & Co. KG.

(5) Kyse on yrityksestä TA Hydronics Switzerland AG (aiemmin Pneumatex AG).

(6) EUVL C 210, 1.9.2006, s. 2.